Pressemelding 16.03.20

# Etablerer felles hjelpeinnsats i heile Nordhordland

## Kommunane i regionen og Røde Kors samarbeider om å etablere eit knutepunkt for hjelpeinnsats til innbyggjarar.

– Vi ønskjer å skape trygge møtepunkt for både frivillige og innbyggjarar. Difor har vi no starta eit samarbeid mellom Nordhordland Røde Kors og kommunane. Målet er å skape føreseielege og trygge rammer for frivillig innsats, seier Eirik B. Utne, kultursjef i Alver kommune.

Knutepunktet skal vere i drift i løpet av nokre dagar. Her vil kommunane ved frivilligsentralane og andre vere kontaktpunkt for innbyggjarar, kommunale tenester og frivillige. Nordhordland Røde Kors skal organisere og gjennomføre oppgåvene.

Det er kommunane Austrheim, Fedje, Modalen, Masfjorden og Alver som samarbeider med Nordhordland Røde Kors om prosjektet.

## Nok frivillige foreløpig

– Dei frivillige i Nordhordland Røde Kors er klare til å bistå kommunane med det dei har behov for. Vi er godt førebudde på situasjonar som krev mykje mannskap, og vi er glade for å kunne vere ein støttespelar for lokalsamfunnet vårt, seier Stig Nordvik, leiar i Nordhordland Røde Kors.

Det føregår for tida ei innleiande kartlegging av behova for frivillig innsats, i dialog med kommunale tenester. Førebels er det nok frivillige i Røde Kors som kan bistå. Om situasjonen endrar seg, kan det bli aktuelt å be innbyggjarar om å melde seg.

– Vi er heldige som bur i ein region med så mange gode bidragsytarar. Tusen takk til alle som ønskjer å hjelpe, og som viser omsorg. Hald hovudet kaldt og hjartet varmt, oppfordrar Sara Hamre Sekkingstad, ordførar i Alver kommune.

## Ønskjer du å kontakte knutepunktet?

Meir informasjon om knutepunktprosjektet kjem i løpet av nokre dagar, inkludert kvar publikum kan ta kontakt.

– No arbeider vi med å klargjere knutepunktsfunksjonen. I løpet av dei næraste dagane kjem vi med informasjon om korleis innbyggjarane kan komme i kontakt med oss, og kva for oppgåver vi kan hjelpe til med. I mellomtida er det viktig at folk tar godt vare på kvarandre og følgjer råda frå smittevernoverlegane og Folkehelseinstituttet, seier Utne.

Kontaktperson om samarbeidet

Kultursjef i Alver, Eirik B. Utne, eirik.utne@alver.kommune.no, 934 13 089